Document ID: 31993R1328

ΚΑΝΟΝΙΣΜΟΣ (ΕΟΚ) αριθ. 1328/93 ΤΗΣ ΕΠΙΤΡΟΠΗΣ της 28ης Μαΐου 1993 για τον καθορισμό των λεπτομερειών εφαρμογής όσον αφορά τη χορήγηση ειδικής επιστροφής κατά την εξαγωγή προς ορισμένες τρίτες χώρες στον τομέα του χοιρείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 15 παράγραφος 6,
τον κανονισμό (ΕΟΚ) αριθ. 2768/75 του Συμβουλίου της 29ης Οκτωβρίου 1975 για τον καθορισμό στον τομέα του χοιρείου κρέατος των γενικών κανόνων σχετικά με τη χορήγηση των επιστροφών κατά την εξαγωγή και τα κριτήρια καθορισμού του ποσού τους (3), και ιδίως το άρθρο 7 παράγραφος 3,
Εκτιμώντας:
ότι πρέπει να διευκολυνθεί η αγορά ορισμένων ποσοτήτων σφαγίων χοίρου στην Κοινότητα από την Ομοσπονδία της Ρωσίας, την Ουκρανία και τη Λευκορωσία- ότι γι' αυτό πρέπει να προβλεφθεί η χορήγηση ειδικής επιστροφής για τους προορισμούς αυτούς εφόσον τηρούνται ορισμένες προϋποθέσεις-
ότι πρέπει, κατά παρέκκλιση από τα άρθρα 1 και 2 του κανονισμού (ΕΟΚ) αριθ. 1700/84 της Επιτροπής της 18ης Ιουνίου 1984 περί ειδικών λεπτομερειών εφαρμογής του καθεστώτος των πιστοποιητικών προκαθορισμού της επιστροφής στον τομέα του χοιρείου κρέατος (4), όπως τροποποιήθηκε τελευταία από τον κανονισμό (ΕΟΚ) αριθ. 2440/89 (5), να προβλεφθεί απαραιτήτως ο προκαθορισμός της επιστροφής για τον έλεγχο και να αυξηθούν τα ποσά της εγγυήσεως-
ότι πρέπει να αποκλειστούν τα προϊόντα για τα οποία υπάρχει σύμβαση ενισχύσεως στην ιδιωτική αποθεματοποίηση που εισήχθη από τον κανονισμό (ΕΟΚ) αριθ. 650/93 της Επιτροπής της 19ης Μαρτίου 1993 για τους ειδικούς φόρους χορηγήσεως των ενισχύσεων στην ιδιωτική αποθεματοποίηση στον τομέα του χοιρείου κρέατος (6), από τη χορήγηση της ειδικής επιστροφής ώστε να αποφευχθεί να σωρευθούν αδικαιολογήτως αυτά τα δύο μέτρα για το ίδιο προϊόν-
ότι οι δαπάνες του μέτρου αυτού πρέπει να καταλογιστούν επί του έτους προϋπολογισμού 1993- ότι πρέπει, συνεπώς, να προβλεφθεί για τους εξαγωγείς η χρησιμοποίηση του καθεστώτος που αναφέρεται στο άρθρο 5 παράγραφος 1 του κανονισμού (ΕΟΚ) αριθ. 565/80 του Συμβουλίου της 4ης Μαρτίου 1980 για την εκ των προτέρων πληρωμή των επιστροφών κατά την εξαγωγή για τα γεωργικά προϊόντα (7), όπως τροποποιήθηκε από τον κανονισμό (ΕΟΚ) αριθ. 2026/83 (8) ή, στην περίπτωση απευθείας εξαγωγών, η υποβολή αιτήσεως για την εκ των προτέρων πληρωμή της επιστροφής που προβλέπεται στον κανονισμό (ΕΟΚ) αριθ. 3665/87 της Επιτροπής της 27ης Νοεμβρίου 1987 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (9), όπως τροποποιήθηκε τελευταία από τον κανονισμό (ΕΟΚ) αριθ. 1525/92 (10)-
ότι, λόγω περιορισμών του προϋπολογισμού, απαιτείται ο καθορισμός προθεσμίας για την κατάθεση των αιτήσεων καθώς και ο περιορισμός της χορηγήσεως της ειδικής επιστροφής σε 30 000 τόνους-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τα προϊόντα που υπάγονται στους κωδικούς ΣΟ 0203 11 10 και 0203 21 10 χορηγείται ειδική επιστροφή όταν τηρούνται οι ακόλουθες προϋποθέσεις:
α) τα προϊόντα εξάγονται για να διατεθούν στην κατανάλωση στην Ομοσπονδία της Ρωσίας, στην Ουκρανία ή στην Λευκορωσία-
β) κατά παρέκκλιση από το άρθρο 1 παράγραφος 1 και το άρθρο 2 του κανονισμού (ΕΟΚ) αριθ. 1700/84, ο εξαγωγέας πρέπει να ζητήσει τον προκαθορισμό της επιστροφής και η σχετική εγγύηση για τα πιστοποιητικά προκαθορισμού της επιστροφής καθορίζεται σε 30 Ecu/100 kg-
γ) για τα προϊόντα δεν έχει υπογραφεί σύμβαση ενισχύσεως στην ιδιωτική αποθεματοποίηση η οποία εισήχθη από τον κανονισμό (ΕΟΚ) αριθ. 650/93 της Επιτροπής-
δ) ο εξαγωγέας πρέπει να ζητήσει να τεθούν τα προϊόντα υπό το καθεστώς που αναφέρεται στο άρθρο 5 παράγραφος 1 του κανονισμού (ΕΟΚ) αριθ. 565/80, εκτός από την περίπτωση απευθείας εξαγωγής. Στην περίπτωση αυτή, κατά παρέκκλιση από το άρθρο 22 παράγραφος 1 πρώτο εδάφιο του κανονισμού (ΕΟΚ) αριθ. 3665/87, ο εξαγωγέας πρέπει να ζητήσει την εκ των προτέρων πληρωμή της επιστροφής-
ε) στη θέση 20 της αιτήσεως χορηγήσεως πιστοποιητικού και του πιστοποιητικού προκαθορισμού να αναγράφεται μια από τις ακόλουθες ενδείξεις:
- "Ρωσία, Ουκρανία, Λευκορωσία"
- ". . . . . . . . . . ."-
στ) το πιστοποιητικό δημιουργεί την υποχρέωση να γίνει η εξαγωγή προς μια των χωρών που αναφέρονται στο στοιχείο ε)-
ζ) στη θέση 22 του πιστοποιητικού προκαθορισμού πρέπει να αναγράφεται μια από τις ακόλουθες ενδείξεις:
"- ειδική επιστροφή για τη Ρωσία, την Ουκρανία, τη Λευκορωσία, κανονισμός (ΕΟΚ) αριθ. 1328/93".
- . . . . . . . . . . .
2. Οι προϋποθέσεις που αναφέρονται στα στοιχεία α), β), γ) και στ) συνιστούν τις πρωτογενείς απαιτήσεις κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής (11).
Άρθρο 2
Οι αρμόδιες αρχές αποφασίζουν για την αποδοχή των αιτήσεων που αναφέρονται στο άρθρο 1 παράγραφος 1 στοιχείο δ), το αργότερο στις 15 Ιουλίου 1993, εάν πληρούνται όλες οι προβλεπόμενες προϋποθέσεις.
Άρθρο 3
Κατά την υποβολή των αιτήσεων που αναφέρονται στο άρθρο 1 παράγραφος 1 στοιχείο δ), ο εξαγωγέας πρέπει να υποβάλει δήλωση ότι έχει τηρήσει την προϋπόθεση που αναφέρεται στο άρθρο 1 παράγραφος 1 στοιχείο γ).
Άρθρο 4
Η Επιτροπή αποφασίζει τη διακοπή της εκδόσεως των πιστοποιητικών προκαθορισμού μόλις η συνολική ποσότητα για την οποία έχουν ζητηθεί πιστοποιητικά φθάσει τους 30 000 τόνους.
Στην περίπτωση κατά την οποία η ζητουμένη ποσότητα υπερβεί τους 30 000 τόνους η Επιτροπή λαμβάνει τα αναγκαία μέτρα για να εξασφαλισθεί η τήρηση της προβλεπομένης ποσότητας.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαΐου 1993.

Labels: 10
3
17
18